钦定古今图书集成/历象汇编/庶征典/第011卷 > 晋书 > 《天文志序》
## 钦定古今图书集成/历象汇编/庶征典/第011卷 > 晋书 > 《天文志序》

昔在庖牺，观象察法，以通神明之德，以类天地之情，
可以藏往知来，开物成务。故《易》曰：“天垂象，见吉凶，圣
人象之。”此则观乎天文以示变者也。《尚书》曰：“天聪明
自我民聪明。”此则观乎人文以成化者也。是故政教
兆于人理，祥变应乎天文，得失虽微，罔不昭著。然则
三皇迈德，七曜顺轨，日月无薄蚀之变，星辰靡错乱
之妖。黄帝创受《河图》，始明休咎，故其星传尚有存焉。
降在高阳，乃命南正重司天，北正黎司地。爰洎帝喾，
亦式序三辰。唐虞则羲和继轨，有夏则昆吾绍德，年
代绵邈，文籍靡传。至于殷之巫咸，周之史佚，格言遗
记，于今不朽。其诸侯之史，则鲁有梓慎，晋有卜偃，郑
有裨灶，宋有子韦，齐有甘德，楚有唐昧，赵有尹皋，魏
有石申夫，皆掌著天文，各论图验。其巫咸、甘、石之说，
后代所宗。暴秦燔书，六经残灭，天官星占，存而不毁。
及汉景、武之际，司马谈父子继为史官，著《天官书》以
明天人之道。其后中垒校尉刘向广“《洪范》灾条，作《皇
极论》，以参往之行事。”及班固叙《汉史》，马迁绩述天文，
而蔡邕、谯周各有撰录，司马彪采之，以继前志。今详
众说，出著于篇。